b'\n_START_ARTICLE_\nCalea ferat\xc4\x83 P\xc3\xbcsp\xc3\xb6klad\xc3\xa1ny\xe2\x80\x93Oradea\n_START_SECTION_\nIstoric\n_START_PARAGRAPH_\nAceast\xc4\x83 cale ferat\xc4\x83 a fost construit\xc4\x83 odat\xc4\x83 cu apari\xc8\x9bia primelor re\xc8\x9bele de c\xc4\x83i ferate pe teritoriul Ungariei (din cadrul _NEWLINE_monarhiei habsburgice). Construirea traseului P\xc3\xbcsp\xc3\xb6klad\xc3\xa1ny\xe2\x80\x93Oradea s-a f\xc4\x83cut dup\xc4\x83 un plan de dezvoltare a re\xc8\x9belei de c\xc4\x83i ferate din estul C\xc3\xa2mpiei Panonice, ea urm\xc3\xa2nd dup\xc4\x83 punerea \xc3\xaen func\xc8\x9biune a c\xc4\x83ii ferate de la Budapesta la Szolnok (\xc3\xaen 1847) \xc8\x99i a celei de la Szolnok la Debrecen (\xc3\xaen 1857)._NEWLINE_La 10 noiembrie 1856 guvernul austro-ungar a concesionat, \xc3\xaencep\xc3\xa2nd cu 1 ianuarie 1857, companiei C\xc4\x83ile Ferate ale Tisei (\xc3\xaen german\xc4\x83 Thei\xc3\x9fbahn-Gesellschaft \xc8\x99i \xc3\xaen maghiar\xc4\x83 Tiszavid\xc3\xa9ki vas\xc3\xbat) \xe2\x80\x93 o companie feroviar\xc4\x83 privat\xc4\x83 \xe2\x80\x93 construc\xc8\x9bia \xc8\x99i exploatarea acestei c\xc4\x83i ferate \xc8\x99i a altora pe o perioad\xc4\x83 de 90 ani._NEWLINE_Construc\xc8\x9bia traseului a \xc3\xaenceput din localitatea P\xc3\xbcsp\xc3\xb6klad\xc3\xa1ny de pe linia Szolnok-Debrecen. Pe acest traseu au fost realizate 14 poduri. La 22 aprilie 1858 traseul a fost pus \xc3\xaen func\xc8\x9biune._NEWLINE_La \xc3\xaenceput, calea ferat\xc4\x83 a fost exploatat\xc4\x83 de compania C\xc4\x83ile Ferate ale Tisei. Dup\xc4\x83 Compromisul austro-ungar din 1867 o parte din ac\xc8\x9biunile societ\xc4\x83\xc8\x9bii au fost preluat de statul ungar; \xc3\xaen 1880 a urmat na\xc8\x9bionalizarea complet\xc4\x83 \xc8\x99i transferul c\xc4\x83tre compania feroviar\xc4\x83 ungar\xc4\x83 de stat M\xc3\x81V._NEWLINE_Dup\xc4\x83 sf\xc3\xa2r\xc8\x99itul primului r\xc4\x83zboi mondial \xc8\x99i recunoa\xc8\x99terea Unirii Transilvaniei cu Rom\xc3\xa2nia prin Tratatul de la Trianon, partea de est a traseului a ajuns pe teritoriul Rom\xc3\xa2niei \xc8\x99i a fost preluat\xc4\x83 de compania feroviar\xc4\x83 rom\xc3\xa2n\xc4\x83 de stat CFR. G\xc4\x83rile din Biharkeresztes \xc8\x99i Episcopia Bihor (ast\xc4\x83zi cartier al ora\xc8\x99ului Oradea) au ajuns sta\xc8\x9bii de frontier\xc4\x83. \xc3\x8entre anii 1940 \xc8\x99i 1944, ca urmare a Dictatului de la Viena, \xc3\xaentregul traseu s-a aflat din nou pe teritoriul Ungariei. Dup\xc4\x83 eliberarea nordului Transilvaniei de c\xc4\x83tre Armata Rom\xc3\xa2n\xc4\x83 \xc3\xaen toamna anului 1944, grani\xc8\x9ba rom\xc3\xa2no-maghiar\xc4\x83 antebelic\xc4\x83 a fost restabilit\xc4\x83.\n_START_SECTION_\nSitua\xc8\x9bie actual\xc4\x83\n_START_PARAGRAPH_\nCalea ferat\xc4\x83 P\xc3\xbcsp\xc3\xb6klad\xc3\xa1ny\xe2\x80\x93Oradea are o singur\xc4\x83 linie \xc8\x99i nu este electrificat\xc4\x83. Ea constituie una dintre cele mai importante leg\xc4\x83turi feroviare \xc3\xaentre Ungaria \xc8\x99i Rom\xc3\xa2nia. Pe acest traseu circul\xc4\x83 zilnic mai multe trenuri interna\xc8\x9bionale. Aceast\xc4\x83 cale ferat\xc4\x83 este important\xc4\x83 \xc8\x99i pentru transportul de m\xc4\x83rfuri \xc3\xaentre Rom\xc3\xa2nia \xc8\x99i \xc8\x9b\xc4\x83rile din Europa Central\xc4\x83 de Vest. Planificata modernizare \xc8\x99i electrificare a acestui traseu a fost am\xc3\xa2nat\xc4\x83 de mai multe ori, din motive financiare.'